หุ้นยางพุ่งแรงผ่านจุดเลวร้าย
หุ้นยางตีปีก STA ราคาขยับแรง รับความต้องการเพิ่มจากรถยนต์เดินเครื่องผลิต
18 ส.ค. 2554

หุ้นยางตีปีก STA ราคาขยับแรง รับความต้องการเพิ่มจากรถยนต์เดินเครื่องผลิต 
วันที่ 31 พ.ค.ที่ผ่านมา หุ้นธุรกิจยางคึกคักขึ้น โดยเฉพาะบริษัท ศรีตรังแอโกรอินดัสทรี (STA) ปิดที่จุดสูงสุดของวันที่ 29.50 บาท เพิ่มขึ้น 1.75 บาท หรือ 6.31% ท่ามกลางมูลค่าซื้อขายหนาตา 464 ล้านบาท ซึ่งสวนทางตลาดหุ้นโดยรวมที่ลดลง 2.67 จุด ดัชนีปิดที่ 1,073.83 จุด มูลค่าการซื้อขายจำนวน 31,145 ล้านบาท
ตลาดหุ้นไทยปิดติดลบเพียงแห่งเดียวในเอเชีย เนื่องจากนักลงทุนต่างชาติขายหุ้นไทยอีกระลอกจำนวน 1,535 ล้านบาท แม้ว่าระหว่างวันดัชนีจะทะยานขึ้นไปสูงสุดที่ 1,082.13 จุด หรือเพิ่มขึ้น 5.63 จุดจากวันก่อนก็ตาม เนื่องจากมีแรงขายหุ้นพลังงานออกมาจำนวนมาก โดยเฉพาะบริษัท ปตท. (PTT) จากบวก 2 บาท มาปิดลดลง 4 บาท ที่ระดับ 354 บาท 
มาร์เก็ตติง กล่าวว่า หุ้นธุรกิจยางเริ่มกลับมาเป็นที่สนใจจากนักลงทุนอีกครั้ง โดยเฉพาะหุ้น STA เนื่องจากราคายางในตลาดโลกขยับขึ้นมาตามความต้องการที่มากขึ้นเรื่อยๆ หลังจากบริษัทผลิตรถยนต์เริ่มทำการผลิต หลังจากหยุดมานานนับตั้งแต่เกิดภัยพิบัติแผ่นดินไหวและสึนามิในญี่ปุ่นตั้งแต่วันที่ 11 มี.ค.ที่ผ่านมา 
นอกจากนี้ นักวิเคราะห์หลายรายแนะนำให้ทยอยซื้อหุ้น STA เนื่องจากราคาหุ้นปรับตัวลงต่ำกว่าปัจจัยพื้นฐาน และราคาเป้าหมายที่นักวิเคราะห์ให้ใกล้ 40 บาท และที่ผ่านมาเป็นบริษัทที่มีกำไรสุทธิไตรมาสแรกเติบโตมากกว่า 100% ติดต่อกัน 3 ปี โดยในช่วง 3 เดือนแรกปีนี้มีกำไรสุทธิ 1,566 ล้านบาท คิดเป็นกำไรหุ้นละ 1.32 บาท เติบโตมากถึง 42% เทียบกับช่วงเดียวกันปีก่อน 
ตลาดหลักทรัพย์กำหนดให้ใบสำคัญแสดงสิทธิอนุพันธ์ (DW) ออกโดยบริษัทหลักทรัพย์ บัวหลวง อ้างอิงหุ้นบริษัท ศรีตรังแอโกรอินดัสทรี ประเภทสิทธิในการซื้อ (STA01CA) จำนวน 20 ล้านหน่วย เข้าซื้อขายในตลาดหลักทรัพย์ วันที่ 1 มิ.ย.นี้ โดยมีราคา 2.34 บาทต่อหน่วย มูลค่ารวม 46.8 ล้านบาท จะหมดอายุวันที่ 30 พ.ย. 2554 
สำหรับประเภทสิทธิในการขาย (STA01PA) จำนวน 10 ล้านหน่วย ราคา 2.32 บาท มูลค่ารวม 23.20 ล้านบาท จะเข้าซื้อขายในตลาดหลักทรัพย์ วันที่ 2 มิ.ย.นี้ และจะหมดอายุวันที่ 30 พ.ย. 2554